text: Uden kørekort stjæler 40-årig en motorcykel, drikker sig fuld og kører galt
  30 april 2017 kl. 20.19
  En 40-årig mand kørte søndag aften galt, da han overhalede en venstresvingende motorcykel på Viborg Hovedvej ved Tørring. Ved sammenstødet fik han knust et ben.
  Den 40-årige mand, som stammer fra Vejle-området, havde stjålet motorcyklen og kørte rundt med en 22-årig kvindelig bagsædepassager. 
  - Ulykken sker, da manden overhaler en anden motorcyklist venstre om, da denne er ved at svinge til venstre på Viborg Hovedvej ved Tørring, fortæller Henrik Dam, der er vagtchef ved Sydøstjyllands Politi.
  Det viste sig, at den 40-årige havde stjålet motorcyklen, kørte i beruset tilstand og tidligere har fået frakendt retten til at køre bil.
  - Manden knuste sit ben ved sammenstødet, men der skulle ikke være sket de to andre noget alvorligt, fortæller Henrik Dam.
  Den 40-årige sigtes for spirituskørsel, for at have kørt uden førerret, og for at have stjålet motorcyklen.
  